Dinasti Kedua Puluh Tujuh Mesir

Dinasti Kedua Puluh Tujuh Mesir (dengan notasi Dinasti XXVII, Dinasti ke-27 atau Dinasti 27), juga dikenali sebagai Kesatrapan Mesir Pertama (), merupakan sebuah kesatrapan atau wilayah Empayar Akhamaniyah dari tahun 525 hingga 404 SM. Ia diasaskan oleh Cambyses II, Raja Parsi, selepas Pertempuran Pelusium (525 SM) dan Akhamaniyah menakluk Mesir, dan pertabalan baginda sebagai Firaun Mesir. Ia dibubarkan selepas pemberontakan dan pertabalan Amyrtaeus sebagai Firaun. Tempoh kedua pemerintahan Akhamaniyah di Mesir berlaku di bawah Dinasti Ketiga Puluh Satu Mesir (343 – 332 SM).

Sejarah
Firaun terakhir Dinasti Kedua Puluh Enam Mesir, Psamtik III, dikalahkan oleh Cambyses II dalam Pertempuran Pelusium di timur delta Nil pada bulan Mei 525. Cambyses paling lewat ditabalkan firaun pada musim panas tahun itu, memulakan tempoh pertama Mesir diperintah Parsi, dipanggil Dinasti ke-27. Mesir kemudian disatukan dengan Cyprus dan Phoenicia untuk membentuk kesatrapan keenam Empayar Akhamaniyah, dengan Aryandes sebagai satrap (gabenor wilayah) tempatan.

Sebagai Firaun Mesir, pemerintahan Cambyses menyaksikan pengurangan sumber kewangan kuil tradisional Mesir dengan ketara. Satu dekri, ditulis di atas papirus dalam tulisan demotik, mengarahkan sumber untuk semua kuil Mesir dihadkan, kecuali Memphis, Heliopolis dan Wenkhem (berhampiran Abusir). Cambyses meninggalkan Mesir pada suatu ketika pada awal tahun 522 SM, mangkat dalam perjalanan ke Parsi, dan digantikan sebentar pada peringkat nama sahaja oleh saudara baginda, Bardiya. Namun, ahli sejarawan kontemporari mencadangkan Bardiya sebenarnya Gaumata, seorang penyamar, dan Bardiya yang sebenar telah dibunuh beberapa tahun dahulu oleh Cambyses, kononnya kerana cemburu. Darius I, mengesyaki hal ini, mengetuai satu rampasan kuasa terhadap "Bardiya" pada September tahun itu, menggulingkannya dan ditabalkan sebagai Raja dan Firaun keesokan pagi.

Sebagai Raja Parsi yang baru, Darius menghabiskan banyak masa mengalahkan pemberontakan di seluruh empayar. Pada lewat tahun 522 SM atau awal tahun 521 SM, seorang putera tempatan Mesir mengetuai satu pemberontakan dan mengisytiharkan dirinya sebagai Firaun Petubastis III. Punca utama pemberontakan ini tidak pasti, tetapi ahli sejarah ketenteraan Yunani Purba, Polyaenus, menyatakan ia kerana pengenaan cukai yang melampau oleh satrap Aryandes. Polyaenus selanjutnya menulis bahawa Darius sendiri berangkat ke Mesir, tiba semasa tempoh berkabung untuk kematian lembu jantan suci, Bentara Ptah. Darius mengisytiharkan akan menganugerahkan seratus talenta kepada orang yang dapat menghasilkan Bentara berikutnya, menarik perhatian orang Mesir dengan kesolehan baginda sehingga mereka berduyun-duyun memihak kepada baginda, menamatkan pemberontakan.

Darius memberi lebih perhatian terhadap hal ehwal dalaman Mesir berbanding Cambyses. Baginda dicatat telah mengkanunkan undang-undang Mesir, serta menyiapkan penggalian sistem terusan di Suez, membenarkan laluan dari Tasik-Tasik Pahit ke Laut Merah, jauh lebih baik daripada laluan darat gurun yang sukar. Pencapaian ini membolehkan Darius mengimport buruh dan artisan Mesir yang mahir untuk membina istana-istananya di Parsi. Ini menyebabkan perhijrahan cendekiawan di Mesir, akibat kehilangan individu-individu mahir ini, merosotkan kualiti dalam seni bina dan seni Mesir dari tempoh ini. Namun, Darius lebih komited menyokong kuil-kuil Mesir berbanding Cambyses, mendapatkan baginda nama kerana toleransi agamanya di rantau ini. Pada tahun 497 SM, semasa lawatan Darius ke Mesir, Aryandes dihukum bunuh kerana khianat, kemungkinan besar kerana cuba mengecap duit sendiri, satu cubaan jelas untuk menjarakkan Mesir dari seluruh Empayar Parsi. Darius mangkat pada tahun 486 SM, dan digantikan oleh Xerxes I.

Selepas Xerxes menaiki takhta, Mesir sekali lagi memberontak, kali ini mungkin di bawah Psamtik IV, namun sumber berbeza mempertikaikan rincian tersebut. Xerxes cepat mematahkan pemberontakan, melantik saudaranya Achaemenes sebagai satrap. Xerxes menamatkan status istimewa Mesir di bawah Darius, dan meningkatkan keperluan bekalan dari negeri itu, mungkin untuk membiayai serangannya ke atas Yunani. Selain itu, Xerxes mencanangkan dewa Majusi, Ahura Mazda, serta mengetepikan dewa tradisional Mesir, dan menghentikan semua pembiayaan untuk monumen-monumen Mesir. Xerxes dibunuh pada tahun 465 SM oleh Artabanus, memulakan pergolakan dinasti yang berakhir dengan Artaxerxes I ditabalkan sebagai Raja dan Firaun seterusnya.

Pada tahun 460 SM, satu lagi pemberontakan besar Mesir berlaku, dipimpin oleh ketua Libya bernama Inaros II dan sebahagian besar dibantu oleh orang Athens Yunani. Inaros menewaskan tentera yang dipimpin oleh Achaemenes, membunuh satrap itu dan menawan Memphis, akhirnya mengawal sebahagian besar Mesir. Inaros dan sekutu-sekutu Athensnya dikalahkan oleh tentera Parsi yang dipimpin oleh panglima Megabyzus pada tahun 454 SM dan dipaksa berundur. Megabyzus berjanji Inaros dan para pengikutnya tidak akan diapa-apakan jika dia menyerah dan tunduk kepada Parsi, syarat yang Inaros menyetujui. Namun, Artaxerxes akhirnya menghukum mati Inaros, namun bagaimana dan bila masih dipertikaikan. Artaxerxes mangkat pada tahun 424 SM.

Pengganti Artaxerxes, Xerxes II hanya memerintah selama 45 hari, dibunuh oleh saudaranya Sogdianus. Sogdianus kemudian dibunuh oleh saudaranya Ochus, yang menjadi Darius II.S. Zawadzki, "The Circumstances of Darius II's Accession" in Jaarbericht Ex Oriente Lux 34 (1995-1996) 45-49 Darius II memerintah dari tahun 423 SM hingga 404 SM, dan pada hujung pemerintahannya pemberontakan yang dipimpin oleh Amyrtaeus berlaku, kemungkinan bermula seawal 411 SM. Pada tahun 405 SM Amyrtaeus, dengan bantuan askar-askar upahan Crete mengusir orang Parsi dari Memphis, mengisytiharkan dirinya Firaun pada tahun berikutnya dan menamatkan Dinasti ke-27. Pengganti Darius II, Artaxerxes II cuba memulakan ekspedisi untuk menawan semula Mesir tetapi kerana masalah politik dengan saudaranya Cyrus yang Muda, baginda meninggalkan usaha tersebut. Artaxerxes II tetap diakui Firaun yang sah di beberapa bahagian Mesir sehingga tahun 401 SM, namun tindak balasnya yang perlahan terhadap situasi tersebut membolehkan Mesir merdeka.

Semasa tempoh pemerintahan bebas, tiga dinasti asli memerintah: Dinasti ke-28, Dinasti ke-29, dan Dinasti ke-30. Artaxerxes III (358 SM) menawan semula Mesir untuk tempoh kedua yang singkat (343 SM), yang dipanggil Dinasti ke-31 Mesir.

Analisis H. P. Colburn (2019) mencadangkan legasi Akhamaniyah di sana adalah signifikan dan orang Mesir mempunyai pelbagai pengalaman dalam tempoh ini.

 Senarai firaun Dinasti ke-27 


Firaun-firaun Dinasti ke-27 memerintah selama lebih kurang 121 tahun, dari 525 SM hingga 404 SM. Pemerintah dengan latar belakang ungu ialah firaun asli Mesir yang memberontak terhadap pemerintahan Akhamaniyah.
Nama firaunGambarPemerintahanNama takhtaKomenCambyses II100px525 – 522 SMMesutireMengalahkan Psamtik III dalam Pertempuran Pelusium pada tahun 525 SMBardiya/ Gaumata100px522 SMMungkin palsuPetubastis III141x141px522/521 – 520 SMSeheruibreMemberontak terhadap Firaun-Firaun AkhamaniyahDarius I Agung133x133px522 – 486 SMSeteturePsamtik IV480-an SMMungkin pemberontak terhadap Firaun-Firaun AkhamaniyahXerxes I Agung150x150px486 – 465 SMArtabanus465 – 464 SMMembunuh Xerxes I, kemudian dibunuh oleh Artaxerxes IArtaxerxes I119x119px465 – 424 SMXerxes II425 – 424 SMPencabar takhtaSogdianus424 – 423 SMPencabar takhtaDarius II156x156px423 – 404 SMFiraun terakhir Dinasti ke-27

Garis masa Dinasti ke-27 (Firaun Akhamaniyah sahaja)

Satrap-satrap Dinasti ke-27
Nama satrapPemerintahanRaja memerintahKomenAryandes525 – 522 SM;518 – s. 496 SMCambyses II, Darius IDiguling selepas pemberontakan tahun 522 SM, kemudian dikembalikan pada tahun 518 SM dan digulingkan semula oleh Darius IPherendatess. 496 – s. 486 SMDarius IMungkin terbunuh semasa pemberontakanAchaemeness. 486 – 459 SMXerxes I, Artaxerxes ISaudara Xerxes I, kemudian dibunuh oleh pemberontak Inaros IIArsamess. 454 – s. 406 SMArtaxerxes I, Xerxes II, Artaxerxes IISatrap Mesir yang paling lama memerintah

Sumber sejarah

 Herodotus (Sejarah)
 Serpihan Ctesias (Persica)
 Thucydides (Sejarah Perang Peloponnesos)
 Diodorus Siculus (Bibliotheca historica)
 Serpihan Manetho (Aegyptiaca)
 Flavius Josephus (Antikuiti Yahudi)

 Rujukan 

Pautan luar



 Tempoh Parsi dari UCLA Encyclopedia of Egyptology

Lihat juga
 Dinasti Ketiga Puluh Satu Mesir (343 SM – 332 SM) — juga dikenali sebagai Kesatrapan Mesir ke-2.


*01
27
27
27
Kategori:Kesatrapan Achaemenid
Kategori:Penubuhan abad ke-6 SM di Mesir
Kategori:Pembubaran abad ke-5 SM di Mesir